Kovsie dood in kamer aangetref | Maroela Media
Kovsie dood in kamer aangetref
Shakira van Staden (Foto: Facebook)
Die polisie doen 'n geregtelike doodsondersoek nadat die liggaam van 'n eerstejaarstudent aan die Universiteit van die Vrystaat die naweek in haar kamer in Bloemfontein aangetref is.
Brig. Motantsi Makhele, woordvoerder van die polisie, sê 'n voorlopige ondersoek toon dat die 18-jarige se kamermaat Sondag omstreeks 12:30 op haar liggaam in hul kamer in Arndtstraat afgekom het waar dié twee privaat woon.
Volgens Mahkele het die kamermaat die vorige aand by 'n vriend gaan kuier en die volgende middag haar kamermaat se liggaam in 'n sittende posisie in die hoek van hul kamer aangetref.
"Die oorledene het kneusplekke aan haar nek gehad en daar was 'n swart doek wat aan die boonste handvatsel van 'n klerekas gehang het," sê Makhele.
Die universiteit het intussen die student as Shakira van Staden geïdentifiseer. Sy en haar kamermaat was albei van De Aar in die Noord-Kaap.
Van Staden het BAdmin studeer.
"Die uitvoerende bestuur van die universiteit betuig sy opregte meegevoel namens die hele universiteitsgemeenskap aan die familie en vriende van Shakira en wens hulle sterkte toe in hierdie moeilike tyd," het die universiteit se bestuur op Facebook geskryf.
Luidens dié inskrywing sal die departement studentevoorligting en -ontwikkeling aan die universiteit die nodige berading en ondersteuning aan Shakira se familie en vriende bied.
Bloemfontein In die nuus Universiteit van die Vrystaat
ANC spreek kommer uit oor wildaanvalle in KZN
Hoe verskriklik is moord en geweld op vroue. Vroue is soos grootwild. Hulle word geteiken in ons land, Dit lyk of natuurlike oorsake klaar uitgeskakel is. Die arme kamermaat word sommer bygesleep deur dommer. Die kind is klaar in skok, maar so gaan dit. Ek kry haar ouers en familie bitter jammer. Jy kom nie sommer oor 'n kind se dood nie.
Innige meegevoel met die familie. Dit is so tragies.
Tragies. Mense dink na die WB gaan dit beter gaaan. Glo my dit gaan nie tensy CR bekwame SAPD ministers aanstel wat murg in hul pype het om misdaad behoorlik aan te spreek.